TARYBOS SPRENDIMAS
2005 m. kovo 14 d.
leidžiantis Kipro Respublikai taikyti priemonę, nukrypstančią nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 11 straipsnio
(2005/259/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo Bendra pridėtinės vertės mokesčio sistema: vienodas vertinimo pagrindas (1), ypač į jos 27 straipsnio 1 dalį,
atsižvelgdama į Komisijos pasiūlymą,
kadangi:
(1)
2004 m. lapkričio 11 d. Komisijos Generalinio sekretoriate registruotu laišku Kipro Vyriausybė prašė leisti taikyti priemonę, kuri buvo taikoma iki įstojimo į Europos Sąjungą ir kuri nukrypsta nuo Direktyvos 77/388/EEB 11 straipsnio A dalies 1 punkto a papunkčio.
(2)
Leidžiančia nukrypti nuostata, siekiama kovoti su mokesčių vengimu, kai manipuliuojama tiekiamų prekių ar teikiamų paslaugų, kurioms taikomas pridėtinės vertės mokestis (PVM), verte.
(3)
Ši priemonė turėtų būti taikoma tik tais atvejais, kai mokesčio administratorius, remdamasis faktais, gali pagrįstai konstatuoti, kad apmokestinamosios vertės, numatytos minėtos direktyvos 11 straipsnio A dalies 1 punkto a papunktyje, nustatymui įtakos turėjo prekių tiekėjo (paslaugų teikėjo) ir jų gavėjo šeimos, teisiniai ar verslo santykiai. Šiuo atveju mokesčio administratorius neturėtų imtis veiksmų remdamasis vien tik prielaidomis, o suinteresuotoms šalims turėtų būti leista pateikti atitinkamus įrodymus, jei jos nesutinka su mokesčio administratoriaus nustatyta rinkos kaina.
(4)
Šia priemone siekiama konkretaus tikslo, todėl ją taikyti galima tik tuo atveju, jei įvykdomos kelios sąlygos ir nustatoma, kad realiai buvo išvengta mokesčio, todėl priemonė yra proporcinga tikslui, kurio ja siekiama.
(5)
Kovai su mokesčių vengimu panašias leidžiančias nukrypti nuostatas buvo leista taikyti ir kitoms valstybėms narėms, ir buvo nustatyta, kad tokių nuostatų taikymas yra veiksmingas.
(6)
Ši leidžianti nukrypti nuostata garantuos, kad PVM, kurį turi sumokėti galutinis vartotojas, bus sumokėtas, ir neturės neigiamo poveikio Bendrijų nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 77/388/EEB 11 straipsnio A dalies 1 punkto a papunkčio, Kipro Respublikai leidžiama 2 straipsnyje aprašytomis sąlygomis nustatant apmokestinamąją tiekiamų prekių ar teikiamų paslaugų vertę naudoti rinkos kainą.
2 straipsnis
Rinkos kaina gali būti naudojama tik tuo atveju, jei tenkinamos visos šios sąlygos:
1)
sumokėtas atlygis yra mažesnis už tiekiamų prekių ar teikiamų paslaugų rinkos kainą;
2)
tiekiamų prekių ar teikiamų paslaugų gavėjas neturi teisės į pilną PVM atskaitą;
3)
prekių tiekėją ar paslaugų teikėją ir jų gavėją sieja šeimos, verslo ar teisiniai santykiai, kaip apibrėžta nacionalinės teisės aktuose;
4)
faktinių aplinkybių visuma leidžia daryti išvadą, kad šie šeimos, verslo ar teisiniai santykiai įtakojo apmokestinamosios vertės, numatytos Direktyvos 77/388/EEB 11 straipsnio A dalies 1 punkto a papunktyje, nustatymą.
3 straipsnis
1 straipsniu suteikto leidimo galiojimas baigiasi direktyvos, racionalizuojančios Direktyvos 77/388/EEB 27 straipsnyje numatytas leidžiančias nukrypti nuostatas, padedančias kovoti su PVM vengimu, kai tiekiamų prekių ar teikiamų paslaugų vertę nustato susiję asmenys, įsigaliojimo dieną arba 2009 m. birželio 1 d., atsižvelgiant į tai, kuri data yra ankstesnė.
4 straipsnis
Šis sprendimas skirtas Kipro Respublikai.
Priimta Briuselyje, 2005 m. kovo 14 d.